Ktoré čelovky sú najvhodnejšie na šport
Zo športovcov čelovky jednoznačne najviac využívajú bežci. Ak teda patríte medzi nich, určite budete chcieť pohodlnú a ľahkú čelovku. Mali by ste sa teda zameriavať na modely, ktoré majú kvalitné a komfortné upínanie popruhov a kompaktné rozmery s nízkou hmotnosťou, aby ste podľa možnosti čelovku pri behu ani necítili. Kývanie na hlave by totiž pre vás určite nebolo príjemné. Keďže ako bežec zvyčajne nestrávite vonku v tme viac ako 2 či 3 hodiny, nemusíte sa zameriavať na tie s najdlhšou výdržou. Čelovky na behanie sú najmä ľahké a kompaktné. Naopak, ak ste vášnivý turista a zvyknete sa v horách pohybovať aj po zotmení, dlhšia bezpečná výdrž akumulátora alebo prídavné napájanie z batérií vám príde vhod. Taktiež zrejme oceníte aj čo najväčší dosvit.
Ak potrebujete čelovku pri práci, mali by ste brať do úvahy, akú prácu vykonávate. Podľa všetkého však budete potrebovať dostatočne jasné a silné svietidlo s minimálne 8-hodinovou výdržou na prípadné nočné zmeny alebo šichty v tmavých priestoroch. Pracovná čelovka by okrem iného mala spĺňať aj prísnejšie kritéria do pevnosti a odolnosti konštrukcie. Plastové modely nebudú tým ideálnym riešením a mali by ste sa zamerať na kovové kryty. Výhodou bude aj čo najrýchlejšie dobíjanie do maxima.